ПОЛ ВЕРЛЕН

ПИЕРО

ВАРИАНТ

Част 0 от „Някога и неотдавна“

Превод от френски: Кирил Кадийски, 1994

chitanka.info

Не е той старият мечтател-лунатик,

разсмивал бабите ни в шемета на бала,

смехът му мъртъв е, свещтта му — догоряла

и призракът му днес ни страска, бледолик.

Една светкавица: и виждаме за миг

как къса вятърът наметката му бяла

като саван; уста раззинал — сякаш цяла

гмеж червеи гризе го и надал е вик.

С безшумните криле на нощна птица той

разпръсва трепет бял и пляска с тях и удря,

но никакъв ответ в дълбокия покой.

Две дупки с фосфор в тях са кухите очи

и на лицето му — от пластовете пудра

безкръвно, стряскащо — мъртвешки нос стърчи!

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги